Duh kafane “Rudničanin” na Slaviji

Kako beleži hroničar Nikola Trajković kafana “Rudničanin” nalazila se na mestu gde se sada Ulica kralja Milana spaja sa Slavijom, a u početku su to više bile obične seoske mehane. Kako su se vremena menjala, tako su i gosti ovih kafana postajali sve više ugledni i dostojanstveni Beograđani, jer se varoš širila, a ta ekspanzija postepeno ugrađuje mesto Slaviji u srce grada. Kafana “Rudničanin” srušena je pred Drugi svetski rat kada je industrijalac i trgovac Vlada Mitić odlučio da upravo tu podigne robnu kuću, mesto kasnije poznato pod imenom “Mitićeva rupa” ili još kasnije mesto gde se nalazio peščani sat. Naš narod je oduvek bio društven i voleo kafane, zato ih je bilo i zato ih i danas ima u tolikom broju. U video prilogu pogledajte i probajte da osetite duh starobeogradske kafane “Rudničanin”. Snimak je iz 1932. godine i radi se o jednom od prvih zvučnih snimaka u Beogradu. Među gostima koji se vide na snimku su i književnik Petar Pecija Petrović i publicista i reditelj Vojin M. Đorđević.